  Виталий Пронин Виктор Алексеевич ПоповМоскваын ортчоно парадэ пыриськоз котькуд улосвылысь быдэн одӥг ветеран. Удмуртиысь отчы ӧтемын Ижысь Виктор Попов.Москваысь Горд площадетӥ маршен ас вакытаз ортчиз ни Виктор Алексеевич. Но со вал 70 ар талэсь азьвыл - 24-тӥ июне Вормон Нуналлы сӥзем парадын.- Парадэ сюрон понна соку йыг-йыгесь солдатъёсты но офицеръёсты бырйылӥзы. 170 сантиметрлэсь лапег, наградаед куиньлэсь ӧжыт ке, матэ но ӧз лэзьылэ. Учкизы на вамышъяны быгатэмдэ. Нырысетӥ Украинской фронтысь 500 мурт быръемын вал. Соос радын мон но, - тодаз вае ветеран. - Стройын сереме медад кыльы шуыса, ваньмы сюлмаськимы. Но эшшо но золгес малпамы дор сярысь. Бертэм потон мылкыдын улӥмы. Но ӝог бертыны ӧз кылды: парад бере берен ыстӥзы Венае.Виктор Алексеевичез Бы-дӟым оже, 18 арессэ тырмытытэк, келязы. Харьковысь пехотая училищезэ но йылпумъяны ӧз сётэ. Кӧня ке толэзь гинэ ожмаськыса вуттӥз, тушмон пуля син котырзэ но кизэ шедьытӥз. Али ке но бервылыз адӟиське.Быдӟым вормонэз со пумитаз Прагаын.Вуоно кузпалзэ Виктор Алексеевич пумитаз Львовын. Огкадь фамилимылы луыса но сокем биниськи, лэся, бордаз, шуэ. Кышноез сьӧры ик Иже улыны выжиз. Со дырысен Удмуртиысь ӧз кошкылы.Туннэ парад азьын Виктор Попов 70 ар талэсь азьвыллэсь но юнгес куалекъя. Туж потэ ӵош служить карем эшъёссэ пумитамез, но кышка: улэпесь на меда юлтошъёсыз? Аслыз но 92 арес ни.Елена Сараматова Теги: Вормонлы-70 Москва парад  